CELEX: 32021R2119
Language: fi
Date: 2021-12-01 00:00:00
Title: Komission täytäntöönpanoasetus (EU) 2021/2119, annettu 1 päivänä joulukuuta 2021, tiettyjä toimijoilta ja toimijaryhmiltä vaadittavia kirjanpitoasiakirjoja ja ilmoituksia sekä sertifikaattien myöntämiseen käytettäviä teknisiä keinoja koskevista yksityiskohtaisista säännöistä Euroopan parlamentin ja neuvoston asetuksen (EU) 2018/848 mukaisesti sekä komission täytäntöönpanoasetuksen (EU) 2021/1378 muuttamisesta kolmansien maiden toimijoille, toimijaryhmille ja viejille annettavan sertifikaatin myöntämisen osalta

2.12.2021   
               
               
                  FI
               
               
                  Euroopan unionin virallinen lehti
               
               
                  L 430/24
               
            
         KOMISSION TÄYTÄNTÖÖNPANOASETUS (EU) 2021/2119,
         annettu 1 päivänä joulukuuta 2021,
         tiettyjä toimijoilta ja toimijaryhmiltä vaadittavia kirjanpitoasiakirjoja ja ilmoituksia sekä sertifikaattien myöntämiseen käytettäviä teknisiä keinoja koskevista yksityiskohtaisista säännöistä Euroopan parlamentin ja neuvoston asetuksen (EU) 2018/848 mukaisesti sekä komission täytäntöönpanoasetuksen (EU) 2021/1378 muuttamisesta kolmansien maiden toimijoille, toimijaryhmille ja viejille annettavan sertifikaatin myöntämisen osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä ja neuvoston asetuksen (EY) N:o 834/2007 kumoamisesta 30 päivänä toukokuuta 2018 annetun Euroopan parlamentin ja neuvoston asetuksen (EU) 2018/848 (1) ja erityisesti sen 35 artiklan 10 kohdan, 39 artiklan 2 kohdan a ja b alakohdan sekä 45 artiklan 4 kohdan,
         sekä katsoo seuraavaa:
         
                     (1)
                  
                  
                     Toimivaltaisten viranomaisten tai tapauksen mukaan valvontaviranomaisten tai tarkastuslaitosten toimijoille tai toimijaryhmille myöntämä sertifikaatti on asetuksen (EU) 2018/848 35 artiklan 1 kohdan a alakohdan mukaisesti myönnettävä mahdollisuuksien mukaan sähköisessä muodossa. Kun komission täytäntöönpanoasetuksen (EU) 2019/1715 (2) 2 artiklan 36 alakohdassa tarkoitettu sähköinen Traces-järjestelmä (Trade Control and Expert System) on kehitetty ja otettu kaikilta osin käyttöön, sertifikaattien myöntäminen sähköisessä muodossa on mahdollista kaikille toimivaltaisille viranomaisille, valvontaviranomaisille ja tarkastuslaitoksille unionissa 1 päivästä tammikuuta 2023 alkaen. Tästä syystä on tarpeen säätää, että asetuksen (EU) 2018/848 35 artiklassa tarkoitettu sertifikaatti on myönnettävä sähköisessä muodossa Traces-järjestelmää käyttäen 1 päivästä tammikuuta 2023 alkaen.
                  
               
                     (2)
                  
                  
                     Asetuksessa (EU) 2018/848 edellytetään, että toimijat ja toimijaryhmät pitävät kirjaa osoittaakseen noudattavansa mainittua asetusta. Tietyistä kirjanpitoa koskevista vähimmäisvaatimuksista ja -tiedoista säädetään asetuksen (EU) 2018/848 9 artiklan 10 kohdan c alakohdassa, 34 artiklan 5 kohdassa ja liitteissä II ja III.
                  
               
                     (3)
                  
                  
                     Asetuksen (EU) 2018/848 yleisten tuotantosääntöjen mukaisesti on tarpeen mukaan otettava käyttöön ennaltaehkäiseviä ja varotoimenpiteitä jokaisessa tuotannon, valmistuksen ja jakelun vaiheessa. Tästä syystä asiaankuuluva virallinen valvonta käsittää erityisesti sen todentamisen, että toimijat ja toimijaryhmät soveltavat tällaisia toimenpiteitä. Vaikka joidenkin toimenpiteiden soveltaminen voidaan todentaa paikalla tehtävillä fyysisillä tarkastuksilla, muiden toimenpiteiden soveltamisen osoittamiseksi tarvitaan kirjanpitoasiakirjoja. Sen vuoksi toimijoiden ja toimijaryhmien olisi pidettävä tällaista kirjanpitoa, jotta ne voivat tarvittaessa esittää näyttöä. Esimerkiksi näyttö toimenpiteistä, jotka on toteutettu, jotta vältetään muiden kuin sallittujen tuotteiden ja aineiden aiheuttama kontaminaatio ja sekoittuminen muihin kuin luonnonmukaisiin tuotteisiin, voidaan osoittaa säilyttämällä todisteet tilojen, laitteiden ja kuljetusvälineiden puhdistamisesta sekä todisteet koulutuksesta.
                  
               
                     (4)
                  
                  
                     Kirjanpitoasiakirjoilla on merkitystä myös jäljitettävyyden ja massataseen kannalta ja siten myös arvioitaessa asetuksen (EU) 2018/848 noudattamista. Komission delegoidun asetuksen (EU) 2021/771 (3) mukaiset jäljitettävyyden tarkastukset ja massatasetarkastukset kattavat tietyt tiedot, jotka on osoitettava oikeiksi asiaankuuluvilla asiakirjoilla. Toimijoiden ja toimijaryhmien olisi säilytettävä nämä asiakirjat, jotta ne voivat osoittaa toimintansa vaatimustenmukaisuuden.
                  
               
                     (5)
                  
                  
                     Asetuksen (EU) 2018/848 38 artiklan 2 kohdan mukaan virallinen valvonta on suoritettava erityisesti noudattamatta jättämisen todennäköisyyden perusteella. Tätä varten toimivaltaiset viranomaiset tai tapauksen mukaan valvontaviranomaiset tai tarkastuslaitokset tarvitsevat merkitykselliset tiedot. Sen vuoksi asetuksen (EU) 2018/848 39 artiklan 1 kohdan b alakohdassa edellytetään, että toimijat ja toimijaryhmät antavat kaikki virallisen valvonnan kannalta välttämättömät ilmoitukset ja muut tiedot. Lisäksi mainitun asetuksen 39 artiklan 1 kohdan d alakohdan i alakohdassa edellytetään muun muassa täydellistä kuvausta niiden luonnonmukaisista tai siirtymävaiheessa olevista tuotantoyksiköistä ja toteuttamista toimista.
                  
               
                     (6)
                  
                  
                     Sen varmistamiseksi, että virallinen valvonta voidaan suunnitella asianmukaisesti, on tarpeen täsmentää kyseisiin ilmoituksiin ja muihin tiedonantoihin sisällytettävät tiedot, erityisesti tiedot alihankintana teetetyistä toimista sekä tietyt tiedot tuotantoyksiköistä ja muista toimitiloista, tiloista ja yksiköistä, joita käytetään toimijoiden ja toimijaryhmien toiminnassa, sekä tuotantosuunnitelmat- ja ennusteet.
                  
               
                     (7)
                  
                  
                     Komission täytäntöönpanoasetuksen (EU) 2021/1378 (4), jota sovelletaan 1 päivästä tammikuuta 2022, 1 artiklan ensimmäisen ja toisen kohdan a alakohdan mukaan asetuksen (EU) 2018/848 46 artiklan 1 kohdan mukaisesti hyväksyttyjen valvontaviranomaisten ja tarkastuslaitosten on myönnettävä kolmansien maiden toimijoille, toimijaryhmille ja viejille, joihin on kohdistettu mainitun asetuksen 45 artiklan 1 kohdan b alakohdan i alakohdassa tarkoitettua valvontaa, sähköisessä muodossa ja Traces-järjestelmää käyttäen annettava sertifikaatti. Koska Traces-järjestelmän käyttö ei ole mahdollista ennen 1 päivää tammikuuta 2023, velvoitetta käyttää kyseistä järjestelmää on tarpeen lykätä myös asetuksen (EU) 2021/1378 osalta.
                  
               
                     (8)
                  
                  
                     Sen vuoksi täytäntöönpanoasetusta (EU) 2021/1378 olisi muutettava.
                  
               
                     (9)
                  
                  
                     Tätä asetusta olisi selkeyden ja oikeusvarmuuden vuoksi sovellettava asetuksen (EU) 2018/848 soveltamisen alkamispäivästä. TRACES-järjestelmän käyttöä koskevaa säännöstä olisi kuitenkin sovellettava 1 päivästä tammikuuta 2023.
                  
               
                     (10)
                  
                  
                     Tässä asetuksessa säädetyt toimenpiteet ovat luonnonmukaisen tuotannon komitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Asetuksen (EU) 2018/848 35 artiklan 1 kohdassa tarkoitetun sertifikaatin myöntäminen sähköisessä muodossa
            Asetuksen (EU) 2018/848 35 artiklan 1 kohdassa tarkoitettu sertifikaatti on myönnettävä
            
                        a)
                     
                     
                        asetuksen (EU) 2018/848 liitteessä VI vahvistetun mallin mukaisesti;
                     
                  
                        b)
                     
                     
                        sähköisessä muodossa käyttäen täytäntöönpanoasetuksen (EU) 2019/1715 2 artiklan 36 alakohdassa tarkoitettua sähköistä Traces-järjestelmää (Trade Control and Expert System).
                     
                  
         
            2 artikla
            Kirjanpitoasiakirjat, jotka toimijoiden ja toimijaryhmien on säilytettävä
            
               1.   Toimijoiden ja toimijaryhmien on säilytettävä kaikki tarvittavat asiakirjat, mukaan lukien varasto- ja liikekirjanpito, joiden avulla toimivaltaiset viranomaiset tai tapauksen mukaan valvontaviranomaiset tai tarkastuslaitokset voivat tehdä erityisesti seuraavat tarkastukset:
               
                           a)
                        
                        
                           asetuksen (EU) 2018/848 9 artiklan 6 kohdan ja 28 artiklan mukaisesti toteutettujen ennalta ehkäisevien ja varotoimenpiteiden tarkastukset;
                        
                     
                           b)
                        
                        
                           delegoidun asetuksen (EU) 2021/771 1 artiklan 4 kohdan mukainen jäljitettävyyden tarkastus;
                        
                     
                           c)
                        
                        
                           delegoidun asetuksen (EU) 2021/771 1 artiklan 5 kohdan mukainen massatasetarkastus.
                        
                     
            
               2.   Edellä 1 kohdan a alakohdassa tarkoitettuja tarkastuksia varten säilytettäviin asiakirjoihin on sisällyttävä erityisesti asiakirjat, joilla vahvistetaan, että toimija tai toimijaryhmä on toteuttanut oikeasuhteiset ja asianmukaiset toimenpiteet
               
                           a)
                        
                        
                           tuhoojien ja tautien ehkäisemiseksi;
                        
                     
                           b)
                        
                        
                           sellaisten tuotteiden ja aineiden aiheuttaman kontaminaation välttämiseksi, joiden käyttö luonnonmukaisessa tuotannossa ei ole sallittua asetuksen (EU) 2018/848 mukaisesti, ja muihin kuin luonnonmukaisiin tuotteisiin sekoittumisen välttämiseksi.
                        
                     
         
         
            3 artikla
            Virallisen valvonnan kannalta välttämättömät ilmoitukset ja muut tiedot
            Toimijoiden ja toimijaryhmien on sisällytettävä asetuksen (EU) 2018/848 39 artiklan 1 kohdan b alakohdan mukaisiin ilmoituksiinsa tai tiedonantoihinsa, jotka ne antavat virallista valvontaa suorittavalle toimivaltaiselle viranomaiselle, valvontaviranomaiselle tai tarkastuslaitokselle, seuraavat tiedot:
            
                        a)
                     
                     
                        mitkä asetuksen (EU) 2018/848 35 artiklan 1 kohdassa tarkoitetun sertifikaatin soveltamisalaan kuuluvat toimet toteutetaan alihankintana;
                     
                  
                        b)
                     
                     
                        luonnonmukaisten, siirtymävaiheen ja muiden kuin luonnonmukaisten tuotantoyksiköiden osoite tai maantieteellinen paikanmääritys, luonnonvaraisten kasvien tai levien keruualue ja muut niiden toiminnassa käytetyt toimitilat ja yksiköt;
                     
                  
                        c)
                     
                     
                        jos tilat on jaettu eri tuotantoyksiköihin asetuksen (EU) 2018/848 9 artiklan 7 kohdan mukaisesti, muiden kuin luonnonmukaisten tuotantoyksiköiden kuvaus ja osoite tai maantieteellinen paikanmääritys;
                     
                  
                        d)
                     
                     
                        tuotantosuunnitelmat ja -ennusteet.
                     
                  Nämä ilmoitukset ja tiedonannot on tarvittaessa saatettava ajan tasalle.
         
         
            4 artikla
            Täytäntöönpanoasetuksen (EU) 2021/1378 muuttaminen
            Muutetaan täytäntöönpanoasetus (EU) 2021/1378 seuraavasti:
            
                        1)
                     
                     
                        Korvataan 1 artiklan toisen kohdan a alakohta seuraavasti:
                        
                                    ”a)
                                 
                                 
                                    se on annettava
                                    
                                                i)
                                             
                                             
                                                tämän asetuksen liitteessä VI vahvistetun mallin mukaisesti;
                                             
                                          
                                                ii)
                                             
                                             
                                                sähköisessä muodossa käyttäen komission täytäntöönpanoasetuksen (EU) 2019/1715 (*1) 2 artiklan 36 alakohdassa tarkoitettua sähköistä Traces-järjestelmää (Trade Control and Expert System);
                                             
                                          
                              
                           (*1)  Komission täytäntöönpanoasetus (EU) 2019/1715, annettu 30 päivänä syyskuuta 2019, virallisen valvonnan tiedonhallintajärjestelmän ja sen komponenttien toimintaa koskevista säännöistä (”IMSOC-asetus”) (EUVL L 261, 14.10.2019, s. 37).”"
                        
                     
                  
                        2)
                     
                     
                        Lisätään 3 artiklaan kolmas kohta seuraavasti:
                        ”Sen 1 artiklan toisen kohdan a alakohdan ii alakohtaa sovelletaan 1 päivästä tammikuuta 2023.”
                     
                  
         
            5 artikla
            Voimaantulo ja soveltaminen
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2022.
            Sen 1 artiklan b alakohtaa sovelletaan 1 päivästä tammikuuta 2023.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 1 päivänä joulukuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 150, 14.6.2018, s. 1.
         
            (2)  Komission täytäntöönpanoasetus (EU) 2019/1715, annettu 30 päivänä syyskuuta 2019, virallisen valvonnan tiedonhallintajärjestelmän ja sen komponenttien toimintaa koskevista säännöistä (”IMSOC-asetus”) (EUVL L 261, 14.10.2019, s. 37).
         
            (3)  Komission delegoitu asetus (EU) 2021/771, annettu 21 päivänä tammikuuta 2021, Euroopan parlamentin ja neuvoston asetuksen (EU) 2018/848 täydentämisestä vahvistamalla erityisperusteet ja -edellytykset kirjanpitoasiakirjojen tarkastuksille luonnonmukaisen tuotannon ja toimijaryhmien virallisen valvonnan yhteydessä (EUVL L 165, 11.5.2021, s. 25).
         
            (4)  Komission täytäntöönpanoasetus (EU) 2021/1378, annettu 19 päivänä elokuuta 2021, luonnonmukaisten ja siirtymävaiheen tuotteiden unioniin suuntautuvaan tuontiin osallistuville kolmansien maiden toimijoille, toimijaryhmille ja viejille myönnettäviä sertifikaatteja koskevien tiettyjen sääntöjen ja hyväksyttyjen valvontaviranomaisten ja tarkastuslaitosten luettelon vahvistamisesta Euroopan parlamentin ja neuvoston asetuksen (EU) 2018/848 mukaisesti (EUVL L 297, 20.8.2021, s. 24).